Official Journal L 305 , 07/11/2002 P. 0057 - 0058



KOMISIJAS LĒMUMS (2002. gada 6. novembris), ar ko nosaka paraugu ņemšanas plānus un diagnostikas metodes gliemju slimību bonamiozes (Bonamia ostreae) un marteiliozes (Marteilia refringens) noteikšanai un apstiprināšanai (izziņots ar dokumenta Nr. C (2002) 4327) (Dokuments attiecas uz EEZ) (2002/878/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un produktu laišanu tirgū [1], kurā jaunākie grozījumi izdarīti ar Direktīvu 98/45/EK[2], un jo īpaši tās 15. pantu, tā kā: (1) Lai ņemtu vērā izmaiņas zinātnes atziņās, praktisko pieredzi un starptautiskās vadlīnijas, jāatjaunina plāni un metodes, kas noteiktas Komisijas 1994. gada 16. maija Lēmumā 94/306/EK, ar ko nosaka paraugu ņemšanas plānus un diagnostikas metodes atsevišķu gliemju slimību noteikšanā un apstiprināšanai [3]. (2) Eksperti ir vienojušies, ka paraugu ņemšanas plāni un diagnostikas metodes, kas noteiktas kārtējā Starptautiskā Epizootiju biroja (OIE) Ūdensdzīvnieku slimību diagnostikas rokasgrāmatas izdevumā attiecībā uz bonamiozi (Bonamia ostreae) un marteiliozi (Marteilia refringens), kā arī attiecībā uz virsnormas mirstību, ir piemērotas. Tāpēc paraugu ņemšana šo slimību diagnoze saistībā ar apstiprinātu zonu un saimniecību atzīšanu, kā arī to krājumu pārbaude, kuros ir virsnormas mirstība, jāveic saskaņā ar šīs rokasgrāmatas trešo (2000. gada) izdevumu. (3) Lēmums 94/306/EK tādēļ jāatceļ un jāaizstāj ar šo lēmumu. (4) Šo jauno prasību īstenošanai jāparedz pietiekams laiks. (5) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Paraugu ņemšanas un diagnostikas metodes, kas izmantojamas gliemju bonamiozes (Bonamia ostreae) un marteiliozes (Marteilia refringens) noteikšanā un apstiprināšanā virsnormas mirstības gadījumā, kā arī apstiprinātu (brīvo) zonu un saimniecību atzīšanā, ir noteiktas pielikumā. 2. pants Lēmumu 94/306/EK atceļ. Atsauces uz atcelto lēmumu uzskata par atsaucēm uz šo lēmumu. 3. pants Šo lēmumu piemēro no 2003. gada 6. janvāra. 4. pants Šis lēmums ir adresēts dalībvalstīm. Briselē, 2002. gada 6. novembrī Komisijas vārdā - Komisijas loceklis David BYRNE PIELIKUMS Paraugu ņemšanas un diagnostikas metodes bonamiozes (Bonamia ostreae) un marteiliozes (Marteilia refringens) noteikšanai un apstiprināšanai Paraugu ņemšanas un diagnostikas metodēm, tostarp paņēmieniem, pārbaudes procedūrām un izmantotajiem līdzekļiem, to standartizācijai un rezultātu interpretācijai, ko izmanto, lai noteiktu un apstiprinātu gliemju bonamiozi (Bonamia ostreae) un marteiliozi (Marteilia refringens) virsnormas mirstības gadījumā un atzītu apstiprinātas (brīvās) zonas un saimniecības, jāatbilst noteiktajam OIE Ūdensdzīvnieku slimību diagnostikas rokasgrāmatas trešā izdevuma (2000. gads) 3. daļā "Gliemju slimības": I.2. nodaļā (Vispārīga informācija), 3.1.1. nodaļā (bonamioze) un 3.1.3. nodaļā (marteilioze). [1] OV L 46, 19.2.1991., 1. lpp. [2] OV L 189, 3.7.1998., 12. lpp. [3] OV L 133, 28.5.1994., 51. lpp.